**ДЗЯРЖАЎНАЯ ЎСТАНОВА АДУКАЦЫІ**

**«ПАРЫЦКІ РАЕННЫ ЦЭНТР ТВОРЧАСЦІ ДЗЯЦЕЙ І МОЛАДЗІ»**

 **Падрыхтавала: Дзеяк Таццяна Міхайлаўна**

 **культарганізатар ДУА "Парыцкі РЦТДМ"**

 **г. п. Парычы, вул. Шклоўскага, 15**

 **Светлагорскі раён**

** Гомельская вобласць**

 **Тэл. 61-344**

**РЭЦЭНЗІЯ**

Друкуецца па рашэнні метадычнага савета ДУА «Парыцкага РЦТДМ».

**Мэты** дадзенай гульнёвой праграмы – пашырыць веды вучняў пра Беларусь,

фарміраваць каштоўнаснае стаўленне да сваей краіны;

развіваць пазнавальную актыўнасць і творчыя здольнасці вучняў;

выхоўваць патрыятызм, любоў і павагу да сваей Радзімы.

Сюжэтна - гульнёвая праграма «Мой родны кут» распрацавана для сярэдняга ўзросту ўдзельнікаў.

Гульнёвы рэквізіт, прадметы-сімвалы і касцюмы персанажаў падабраныя ў адпаведнасці з сюжэтам праграмы.

Змест гульняў нясе пазітыўны этычны патэнцыял і адпавядае агульнай задуме і мэтам гульнёвай праграмы. Свабоднае ўваходжанне ў гульню абумоўлена наяўнасцю дадатковага персанажу: Дзед Барадзед.

У праграме выкарыстаны розныя гульнёвыя формы: конкурсы, масавыя гульні, музычная гульня. Дарэчы, музычнае афармленне праграмы таксама выканана з улікам яе сюжэту.

Запрашэнне для ўдзелу ў гульні падабраныя з улікам сюжэту, і разнастайныя па форме.

Матэрыял прызначаны для культарганізатараў устаноў дадатковай адукацыі, а таксама педагогам – арганізатарам і класным кіраўнікам, і можа быць выкарыстаны пры падрыхтоўцы і правядзенні гульнёвых праграм і іншых пазнавальных мерапрыемстваў.

**СЦЭНАРЫЙ**

**ГУЛЬНЁВАЙ ПРАГРАМЫ “МОЙ РОДНЫ КУТ”**

**Дзеючыя асобы:** цётка Трашчотка, Дзед Барадзед.

**Музычнае афармленне:** запісы мелодый песні “Мой родны кут”, “Полька”, выхад Дзеда Барадзеда, запісы этнаграфічнай музыкі.

**Абсталяванне:** маляваныя кветкі васількоў з паловамі прыказак,кошык з прызамі, два наборы літар слова “РАДЗІМА”.

(Гучыць запіс мелодыі песні «Мой родны кут».)

Выходзіць вядучая ў беларускім нацыянальным касцюме.

Яна чытае верш В.Витки«Беларусь».

На карце вялікага свету

Яна, як зялены лісток,

Песня гарачага лета,

Крынічнай вады глыток.

Адвечная калыханка,

Душы запаветны куток,

Трапеча гарачым ранкам

На дрэве нястомны лісток.

А ў навальніцу б’ецца,

Небачна паміж лісця,

Як родная матчына сэрца,

Што мне даражэй жыцця.

**Трашчотка** – Добры дзень, паважаныя! Давайце знаёміцца. Я – цётка Трашчотка. Сёння мы з вамі адправімся ў падарожжа па нашай краіне.

На некаторы час я прапаную вам стаць мастакамі. Але маляваць вы

будзе не фарбамі, а словамі. Неабходна стварыць карціну аб нашай Радзіме.

Кожнае прыгожае слова трэба растлумачыць. За правільнае тлумачэнне – кветка васілёк. На кожным васільку палова прыказкі ці прымаўкі.

**Сінявокая –** у нас шмат прыгожых рэк, азер. У палях квітнеюць сінія васількі.

**Зяленая–** вельмі шмат лясоў, лугоў і палеў.

**Лепшая–** таму што– гэта наша Радзіма.

**Прыязная–** беларусы– народ прыязны і гасцінны.

**Белая–** белы– колер дабра і чысціні. Здаўна беларусы

любілі апранацца ў белыя льняныя кашулі.

**Прыгожая–** у нас прыгожыя гарады, вескі, вуліцы, плошчы.

**Працавітая–** у Беларусі жывуць працавітыя людзі, якія

робяць шмат неабходных рэчаў.

**Лясная–** шмат лясоў, бароў, пушчаў.

**Цудоўная–** у нас цудоўныя вырабы з саломы, гліны, драўляныя

цацкі.

**Майстровая –** у Беларусі вельмі шмат майстроў, якія

вышываюць, плятуць з лазы, малююць.

**Шчодрая–** беларуская зямля вельмі шчодрая. Яна дорыць багаты

ураджай гародніны і садавіны, ягад і грыбоў.

**Талерантная–** у Беларусі жывуць добрыя людзі. Яны паважаюць іншых

людзей, лічацца з іх меркаваннем. У іх шмат сяброў.

**Партызанская–** у гады Вялікай Айчыннай вайны ў беларускіх

лясах было шмат партызанскіх атрадаў, якія ваявалі за Радзіму.

**Трашчотка** – Аднак у вас не простыя васількі. На іх напісаны паловы прыказак і прымавак. Выходзьце сюды, калі ласка, ды знайдзіце сваю палову.

**ГУЛЬНЯ “НАРОДНАЯ МУДРАСЦЬ”**

Слова не птушка – выпусціш – не вернеш.

Тады слова серабро – калі справа – золата.

Чым за морам ваду піць – лепш з Нёмана вадзіцу.

З кім спазнаешся – такім астанешся.

Хто пытае – той не блудзіць.

Адзін хоць з’еж вала – адна хвала.

Навуку за плячыма – не насіць.

У дурнога салаўя – дурная песня.

Не хвалі сябе – няхай людзі пахваляць.

Чужымі рукамі – толькі жар выграбаць.

(Гучыць музыка. Выходзіць Дзед-Барадзед і спявае.)

Я хаджу па белым свеце

І гляджу, як вы жывеце.

Калі трэба памагу,

Бо ўсе рабіць магу.

 Хто я? Дзед-Барадзед,

Абышоў белы свет,

А цяпер у гэты час

Завітаў да вас.

**Барадзед** -– Добры дзень, дзеці. Пачуў я родную мову – і адразу прыйшоў у госці.

**Трашчотка –** Добры дзень, Дзядуля! Мы вельмі рады гасцям. А што гэта ў цябе ў кошыку?

**Барадзед –** Гэта падарункі самым кемлівым.

(раздае маленькія падарункі удзельнікам)

**Барадзед** - Я чуў, што вы вядзеце размову аб Беларусі. А хто ведае, чаму нашу краіну так называюць?

Белая– ад белага колеру адзення, якое насілі нашы продкі. Белая – ад іх светлых валасоў. Белая – значыць чыстая і свабодная.

А зараз я раскажу вам легенду аб беларусах.

**Легенда аб беларусах**.

Бог дзяліў між народамі землі. Адным – тое, другім – другое. Прыйшлі беларусы. Вельмі яны Богу спадабаліся. Ён і пачаў нас надзяляць: “Рэкі вам даю поўныя, пушчы – немераныя, азёры – нелічаныя. Спёкі ў вас ніколі не будзе, але і моцных маразоў – таксама. Галадаць вы ніколі не будзеце. Не ўродзіць бульба, дык уродзіць жыта ці яшчэ што-небудзь. А яшчэ звяры і птушкі ў пушчах чародамі, рыбы ў рэках – вушакамі, пчолы ў вуллях – мільёнамі. А травы духмяныя – як гарбата. Не будзе голаду. Жанчыны у вас будуць прыгожыя, дзеткі – дужыя, сады – багатыя, грыбоў і ягад – заваліся. Людзі вы будзеце таленавітыя, на музыку, песні, вершы – здольныя. І будзеце жыць ды жыць…”

**Трашчотка** – Дзякуй, дзядуля. Вельмі цікава. А што ў цябе яшчэ ёсць у кошыку?

**Барадзед** – Былі тут прыказкі ды прымаўкі, ласункі ды падарункі. Засталіся загадкі.

**Трашчотка** - А зараз хлопчыкі і дзяўчаткі –

 Адгадайце-ка загадкі!

**ЗАГАДКІ:**

Чорнае збожжа рукамі сеюць, ротам збіраюць. (**Літары**)

Што гарыць без полымя? (**Сонца**)

Б’юць мяне палкамі, жмуць мяне каіянямі, трымаюць у вогненнай пячоры, рэжуць нажамі. За што мяне так губяць? За што мяне так любяць? (**Хлеб**)

Вечарам нараджаецца, ноч жыве, а раніцай памірае. (**Раса**)

Пасярод двара стаіць гара, спераду вілы, ззаду – мятла. (**Карова**)

Хто ў капелюшы, а галавы не мае. (**Грыб**)

У лесе нарадзіўся, у лесе вырас, у дом прыйшоў, усіх вакол сябе сабраў. (**Стол**).

(За кожную адгадку удзельнікам раздаюцца лісткі з літарамі – Р,А,Д,З,І,М,А - па дзве аднолькавыя).

**Трашчотка** – Зараз выйдзіце да мяне усе, у каго ёсць літары. Аднак, у вас іх па дзве, прапаную падзяліцца з сябрамі і таксама запрасіць іх на сцэну.

(ствараюцца дзве каманды)

**Трашчотка** – Вось мы і праверым, як вы словы складаеце.

**ГУЛЬНЯ “ЛІТАРЫНКА”**

(Дзве каманды па сігналу складаюць словы: ЗІМА, МАРА, ЗАРА, МІР, РАДЗІМА).

(Удзельнікі узнагарожваюцца прызамі з кошыку Дзеда Барадзеда).

**Трашчотка** – Раз вы добра працавалі, трэба весела адпачыць. Запрашаю ўсіх на “Польку”!

**ГУЛЬНЯ “ПОЛЬКА”.**

(праводзіцца пад музыку “Полька”)

Усе становімся ў кружочак,

Рукі ўнізе на замочак.

Гэй, музыка, грай на ох,

Польку дробна, як гарох.

Полька ўлева – акуратна.

Полька ўправа – далікатна.

А цяпер, каб не згубіцца –

Трэба локцем зачапіцца.

Полька ўлева – акуратна.

Полька ўправа – далікатна.

А цяпер такія рэчы –

Бярыся за суседа плечы.

Полька ўлева – акуратна.

Полька ўправа – далікатна.

Ну што паны і паненкі –

Бяры суседа за каленкі!

Полька ўлева – акуратна.

Полька ўправа – далікатна.

**Трашчотка** – Дзякуй вам, паважаныя сябры! На развітанне вам пажаданне ад цёткі Трашчоткі:

Каб ўсяго было даволі для сябе і для сяброў!

Каб не ведалі ніколі ні аптэк, ні дактароў.

Каб мужнелі нашы дзеці.

Каб бурліла ў жылах кроў!

Каб жылі на гэтым свеце

Кожны з вас па сто гадоў!

Літаратура

1. Саламевіч, Я. Беларускія загадкі / Я. Саламевіч. – Мн., 1989.
2. Бандарчык, В.К. Гульні, забавы, ігрышчы / В.К. Бандарчык, К.П. Кабашнікаў, А.С. Федосік. – Мінск, 2003.

Падрыхтавала культарганізатар ДАЎ “Парыцкі РЦТДМ” Дзеяк Т. М.